Drake sê hy bid vir slagoffers van konsertBlomme is neergelê voor die ingang van die musiekfees waar agt mense tydens ‘n stormloop dood is. Foto: Alex Bierens de Haan/ Getty Images via AFP) Die kletsrymer Drake het Maandag op Instagram geskryf hy bid vir die families en vriende van die agt slagoffers wat Vrydagaand tydens ’n konsert van die kletsrymer Travis Scott dood is. Drake het daardie aand saam met Scott op die verhoog in die Amerikaanse deelstaat Texas gestaan toe ’n stormloop in die gehoor ontstaan het. Agt konsertgangers is dood en talle beseer tydens dié stormloop. Drake is ná die konsert saam met Scott gedagvaar vir hul aandeel in die chaos. CBS News berig Scott het aangebied om die begrafniskoste van die oorledenes te betaal. “My hart breek vir die families en vriende van diegene wat hul lewens verloor het. Ek sal aanhou bid vir almal van hulle, en sal op enige manier wat ek kan van diens wees vir hulle… Mag God met hulle almal wees,” het Drake op Instagram geskryf. CNN berig ’n negejarige seun wat ook in die gehoor was, is tans in ’n geïnduseerde koma. Vyf van die beseerdes was teen Maandag steeds in die intensiewe sorgeenheid. Veiligheid by feeste Die oorledenes se families en ander feesgangers meen Scott en die feespersoneel het nie genoeg gedoen om die chaos te voorkom of te stop nie. Die 21-jarige Axel Acosta – een van die konsertgangers wat dood is – se familie doen regstappe. Sy pa, Edgar, het gesê dat die inrigting van musiekfeeste moet verander. Die prokureur Tony Buzbee verteenwoordig die Acosta-gesin en ten minste 35 ander gesinne. Buzbee het gesê die fees was “ongelooflik swak beplan”. “Daar is geen ag geslaan op die veiligheid van hierdie jong mense nie,” het Buzbee gesê. Volgens CBS is ŉ veiligheidsplan deur die feeskomitee ingedien, maar nêrens verwys hulle na ’n plan indien ’n stormloop sou ontstaan nie. Paul Wertheimer, ŉ nasionaal erkende skareveiligheidskenner, het gesê die feit dat hulle nie aandag gegee het aan die moontlikheid van ŉ stormloop nie, laat verskeie vrae ontstaan. “As hulle nie daaraan aandag gegee het nie, dan het hulle nie aandag gegee aan die noodreaksie indien iets verkeerd sou loop nie,” het Wertheimer gesê. Troy Finner, Houston se polisiehoof, het gesê hy het Scott voor die vertoning gewaarsku teen ŉ reeds rumoerige skare. Daar is steeds vrae oor hoe die konsert toegelaat is om só hand uit te ruk. Wertheimer het gesê plaaslike owerhede moes die vertoning binne vyf minute gestaak het toe die stormloop ontstaan het.